Τα ίχνη του 23χρονου στρατιώτη Σαράντου (Τάκη) Κολλιαδέλη χάθηκαν τα ξημερώματα της Πέμπτης 28 Ιουνίου ενώ ταξίδευε από την Χίο με προορισμό τον Πειραιά.

Είχε επιβιβαστεί στο πλοίο «Νήσος Ρόδος», που εκτελούσε το δρομολόγιο από Χίο για Πειραιά. Ο νεαρός που κατοικεί στη Χαλκίδα, υπηρετούσε στο νησί και επέστρεφε στον Πειραιά με αναβολή. Το πλοίο αναχώρησε από το λιμάνι της Χίου στις 11:20 το βράδυ της Τετάρτης 27 Ιουνίου και κατέπλευσε στο λιμάνι του Πειραιά στις 7:00 το πρωί της Πέμπτης.

Σύμφωνα με τον επίσης στρατιώτη φίλο του αγνοούμενου, ο Τάκης εθεάθη για τελευταία φορά στην πλώρη του πλοίου στις 02:15 τα ξημερώματα. Κατά τον κατάπλου του «Νήσος Ρόδος» στον Πειραιά, παρά την αναζήτηση από το πλήρωμα, δεν εντοπίστηκε.

Τις τελευταίες ημέρες ήταν ιδιαίτερα προβληματισμένος. Φοβόταν ότι κάποιοι θα του έκαναν κακό. Μετά την αναβολή που πήρε φαίνεται ότι το πρόβλημα λύθηκε. Όμως ο νεαρός στρατιώτης φαίνεται ότι έπεσε στη θάλασσα. Στις έρευνες για τον εντοπισμό του συμμετείχαν τέσσερα πλωτά και ένα ελικόπτερο του Λιμενικού Σώματος.